ไฟแนนซ์ทูเดย์
การโยกย้ายผู้บริหารกระทรวงการคลังไม่มีอะไรพลิกโผ การโยก สมชาย พูลสวัสดิ์ จากอธิบดีกรมศุลกากร สลับตำแหน่งกับ เบญจา หลุยเจริญ
30 ส.ค. 2555

การโยกย้ายผู้บริหารกระทรวงการคลังไม่มีอะไรพลิกโผ การโยก สมชาย พูลสวัสดิ์ จากอธิบดีกรมศุลกากร สลับตำแหน่งกับ เบญจา หลุยเจริญ 
อธิบดีกรมสรรพสามิต ถือเป็นข้าราชการสายเดียวกัน ทำให้สมชาย ที่เหลืออายุราชการหลายปี ต้องเปิดทางให้ เบญจา รุ่นพี่ที่จะเกษียณปีหน้าในกรมที่ใหญ่กว่า โดยมีสัญญาใจจะได้ปูนบำเหน็จตำแหน่งใหญ่ในอนาคต




...อย่างไรก็ตาม การโยกย้ายเที่ยวนี้ทำหลายคนผิดหวัง โดย นริศ ชัยสูตร อธิบดีกรมธนารักษ์ ที่ปั่นผลงานหวังได้ไปกรมภาษีแต่ยังต้องอยู่ที่เดิม แต่ก็ยังโชคดีที่ไม่ถูกโยกไปนั่งในตำแหน่งผู้ตรวจราชการ
...เช่นเดียวกับ จักรกฤศฏิ์ พาราพันธกุล ผู้อำนวยการ สำนักงานบริหารหนี้สาธารณะ (สบน.) ที่หนุนรัฐบาลเต็มสูบสร้างผลงานกู้สนั่นเมือง แต่ปรากฏว่า นอกจากไม่ได้ไปกรมภาษี ยังต้องมานั่งเป็นรองปลัดคลังอีกต่างหาก
...คนที่เหนียวที่สุดในการโยกย้ายครั้งนี้ หนีไม่พ้น อารีพงศ์ ภู่ชอุ่ม ปลัดกระทรวงการคลัง ที่ตลอด 1 ปีที่ผ่านมา มีข่าวถูกโยกย้ายถี่ยิบรายสัปดาห์ แต่ยังประคองตัวได้นั่งในตำแหน่งเป็นปีที่สาม
...ในที่สุดคณะรัฐมนตรี (ครม.) เห็นชอบ สรสิทธิ์ สุนทรเกศ รองผู้ว่าการ ธนาคารแห่งประเทศไทย (ธปท.) เป็นผู้อำนวยการสถาบันคุ้มครองเงินฝากคนใหม่ ทำให้ฝ่ายการเมืองมีช่องในการแต่งตั้งคนนอกของตัวเองเข้ามาเป็นรองผู้ว่าการ ธปท.คนใหม่
...เหลือไม่กี่วันก็จะปิดรับสมัครกรรมการผู้จัดการ ธนาคารกรุงไทย คนใหม่ ทำให้คนที่อยากเป็นม้ามืดคิดหนักว่าจะลงเข้าชิงตำแหน่งนี้ดีไหม
...ขณะที่การสรรหาผู้อำนวยการธนาคารออมสิน บรรดาตัวเก็งก็ยังเก็บตัวเงียบยังไม่ยอมยืนใบสมัคร ส่วนการสรรหาตำแหน่งกรรมการผู้จัดการ เอสเอ็มอีแบงก์ ก็ยังไม่มีการตั้งกรรมการสรรหา เพราะฝ่ายการเมืองยังไม่ไฟเขียวมา